記夢
作者：陸游
朝代：宋

paragraphs: 夢遊異境不可識，翠壁蒼崖立千尺。
樓臺縹緲出其上，揮手直登無羽翼。
門楣扁牓作八分，奇勁非復人間迹。
主人鹿弁紫綺裘，相見歡如有疇昔。
探懷示我數紙書，妙句玄言皆造極。
我即鈔之雜行草，主人戃怳如甚惜。
夢中亦復知是夢，意恐覺時無處覓。
自量强記可不忘，雞唱夢回空歎息。